‘Seksdade’ met seuns: Pleegouer getuigDie beskuldigde en sy vrou wag buite die hof vir die verrigtinge om te begin (11 Junie 2018). Foto: Maroela Media Waarskuwing: Die berig bevat grafiese besonderhede en kan sensitiewe lesers ontstel. Die verhoor teen ŉ pa van Limpopo wat daarvan beskuldig word dat hy twee van sy vier minderjarige kinders na bewering oor ŉ tydperk verskeie kere verkrag, seksueel aangerand en glo pornografiese video’s van dié voorvalle gemaak het, het Maandagoggend in die Modimolle-streekshof begin. Die beskuldigde se naam mag nie genoem word nie om die identiteit van sy kinders te beskerm. Die saak is aanvanklik vertraag nadat die beskuldigde se regsverteenwoordiger tyd versoek het om eers met sy kliënt oorleg te pleeg. Toe die hofverrigtinge hervat is, het die staatsaanklaer, adv. Liezl del Frate, ŉ aansoek ingedien dat die verrigtinge in camera aangehoor word om die identiteit van die slagoffers te beskerm. Die verdediging het nie die aansoek teengestaan nie. Landdros Peter Manthata het daarna die versoek toegestaan en lede van die publiek en die media is gevra om die hof te verlaat. Een van die slagoffers se pleegpa sal na verwagting vanoggend getuig. Maroela Media het vroeër berig die beweerde seksuele aanrandings het aan die lig gekom toe een van die man se seuns in pleegsorg geplaas is en in 2015, toe hy ses jaar oud was, vir sy pleegma daarvan vertel het. Die presiese datums en tydperk waarin die beweerde oortredings plaasgevind het, is nie bekend nie. Volgens ŉ bron na aan die saak het die egpaar in hierdie tyd rondgetrek tussen die Modimolle- en Bela-Bela-omgewing en dit is waar die oortredings plaasgevind het. Die staat voer aan dat die pa die seun, nou nege jaar oud, en sy broer, nou tien jaar oud, gedwing het om seksdade met hom en mekaar uit te voer. Daar was glo soms ook ŉ tweede onbekende volwasse man betrokke. Die staat voer ook aan dat die beskuldigde van ŉ tweede onbekende man geld ontvang het in ruil vir seksdade met een van die seuns. Die pa word ook daarvan beskuldig dat hy video’s gemaak het tydens die beweerde seksuele aanrandings. Die staat beweer ook die pa het die kinders opdrag gegee om voor ŉ ander onbekende volwasse man uit te trek en dat hy een van die seuns glo met die vuis geslaan het. Die pa staan tereg op 14 aanklagte wat twee aanklagte van verkragting, asook seksuele aanranding, sameswering tot ŉ seksuele oortreding, seksuele uitbuiting van ŉ kind, kinderverwaarlosing en aanranding insluit. Die beskuldigde se vrou, wat ook die ma van die slagoffers is, was Maandagoggend saam met die beskuldigde by die hof om hom te ondersteun. Daar is tot dusver nog geen aanklagte teen haar aanhangig gemaak nie. Dit is nie duidelik of die vrou van die beweerde seksuele oortredings bewus was nie.